FEHÉR GYŰRŰ Közhasznú Egyesület

*2019. évi Közhasznúsági Jelentés*

Az egyesület 2019-ben is az Alapító Okiratban meghatározott célok és feladatok megvalósításának szem előtt tartásával végezte bűnmegelőzési és áldozatsegítő munkáját. Munkánk során az előző évek gyakorlatának megfelelően a komplexitásra törekedtünk és továbbra is felvállaltunk olyan feladatokat is, amelyek nem kimondottan az egyesületünknek lenne a feladata, de az áldozatok érdekében fontosnak tartottuk.

 2019-es év nem tartozott az anyagilag stabil évek közé, különösen az év indulása okozott komoly gondokat.

A Miniszterelnökség a beígért 20 millió forint helyett csak 10 millió forintot biztosított az egyesület működéséhez és az csak július hónapban érkezett meg.

Az EMMI új miniszterének három alkalommal írtunk levelet, kérve a további együttműködést és a támogatást, de a mai napig nem kaptunk választ.

Az OTP Nyrt és a Siófoki Önkormányzat stabil támogatóink voltak 2019-ben is, nekik köszönhető, hogy az egyesület a saját tartalékait is bevonva, a takarékos gazdálkodást is (újabb 3 iroda bezárásra került) figyelembe véve gondok nélkül tudta az évet befejezni, annak ellenér, hogy két nagy támogatás decemberben érkezett.

 A fenti támogatók mellett, akik 2019-ben is támogatott bennünket: a Szerencsejáték Nonprofit Service Kft-t és a MVM Paksi Atomerőmű Zrt, a Zamárdi Önkormányzat, a Groupama Biztosító.

A tagdíj bevételünk elérte a tervezettet, 342 e-Ft volt, az 1%-ból kapott összeg szinte a felére csökkent, pedig a 2018. évi sem volt sok.

Az egyesület a 7 tagú elnökség irányításával működött. 2019 februárjában váratlanul elhunyt Majoros Attila elnökségünk legrégebbi tagja. 25 éve volt az elnökség tagja, az utóbbi 8 évben az egyesület titkára, így az ő helyére is kell egy új elnökségi tagot választani.

A két új tag, az elnökség mandátumának lejártáig, Dr Veisz Gábor és Oláh-Paulon László került megválasztásra.

Az elnökség évente, szükség szerint, de legalább négy alkalommal ülésezik:

2019-ban megtartott elnökségi ülések: 2019. 04.17. 2019 07.18., 2019 09. 26. és 2019.12.19.

 Az elnökség tagjai 2019-ben is tovább folytatták aktív munkájukat az egyesület mindennapi életében, előadások, oktatások tartásában, hazai és külföldi rendezvényeken való képviseletben.

Az egyesület működését a Felügyelő Bizottság ellenőrzi. Szükség szerint, de évente legalább egy alkalommal ülésezik. Az FB ülése 2019. április 17-én volt.

A felügyelő bizottság elnöke és tagjai, az elnökségi ülések állandó meghívottjai, és amikor lehetőségük van, részt is vesznek.

A 2019. évi munkáról szóló közgyűlés a szokásos módon nem volt megtartható a Korona vírus okozta járvány miatt. A közgyűlés megtartását a 102./2020.(IV.10.) számú Kormány rendelet által meghatározott feltételek mellett tartottuk meg. Az elnökség 2020. április 30-i döntése alapján az egyesület 49 tagjának informatika úton történő lebonyolításáról határozott. A 49 tag közül 45-nek tudtuk az e-mail elérhetőségét, nekik e-mailben küldtük meg a Közgyűlés anyagait (a Felügyelő Bizottság jelentését, a 2019-ről szóló pénzügyi beszámolót, a 2020. évi pénzügyi tervet és a közhasznúsági jelentést), a 4 főnek pedig postai úton tértivevényesen.

**A közhasznú tevékenységről szóló tartalmi beszámoló**

A 2020. április 30-án 15.00-kor megtartott elnökségi ülésen megtárgyalásra került a Felügyelő Bizottság jelentése, a 2019. évi közhasznúsági jelentés, a pénzügyi beszámoló a 2019-es évről és a 2020. évi költségvetés tervezet, valamint megbeszélésre került a korona vírus járvány okozta kijárási korlátozásból adódó gondok megoldása, figyelembe véve a 102/2020.(IV.10) Korm. rendelet adta szabályozásokat.

A fentiekben már leírt módon megtartott közgyűlés elfogadta az elnökség által javasolt formában a Felügyelő Bizottsági jelentést, a beszámolót a 2019-ben végzett munkáról és a pénzügyi teljesítésről, valamint a 2020. évi költségvetést, amely meghatározza az egyesület éves munkáját. A kiküldött 49 szavazólapból 36 érkezett vissza és a mind a 36 tag elfogadta a megküldött beszámolókat, így a Közgyűlés határozatképes. A szavazásról készült jegyzőkönyvet a beszámoló mellé csatoljuk.

Az egyesület legfőbb feladatai az alábbiak voltak 2019-ben:

Az egyesületnek 2019-ben 12 irodája volt az ország különböző településein.

Újabb rendszeres támogatókat nem sikerült találni. Új irodát nem tudtunk nyitni, sőt az év végével újabb irodát zártunk be, és tervezzünk újabb iroda bezárását az ügyfél szám csökkenése miatt

A kapott teljes támogatási összegek a munkatársak munkabérét, járulékait és a működési költségeket, valamint az áldozatoknak nyújtott anyagi támogatást részben fedezték, ezért szükséges volt további támogatókat keresnünk és több pályázatot is írnunk.

**Közvetlen támogatások**

2019-ben a Miniszterelnökségtől 10 millió forint, majd decemberben az Igazságügyi minisztériumtól 10 millió forintot, a Belügyminisztériumtól 6 millió forintot, az OTP Banktól 2,5 millió forint, a Siófoki Önkormányzattól 1,5 millió forint érkezett. A Szerencsejáték Nonprofit Kft-től 1 millió Ft, a MVM Paksi Atomerőmű Zrt.-től 1 millió Ft, a Groupama Biztosító Zrt.-től 500 ezer Ft, a Zamárdi Önkormányzattól 150 ezer forint, az V.kerületi és a IX. kerületi önkormányzatoktól 200, illetve 100 ezer forint támogatást kapott egyesületünk. A kapott támogatásokról részben már el is számoltunk,vannak, amelyek későbbi időpontban járnak le.

Tekintettel arra, hogy az állami áldozatsegítő szolgálat járási hivatalaiban működő áldozatsegítő szolgálatok ez év március 1-el megszűntek és csak a megyei Kormányhivatalokban lesz egy osztály, küldtünk egy levelet az Igazságügyi miniszter Asszonynak, hogy az általuk működtetett áldozatsegítő központok további bővítésében felajánljuk a közreműködésünket. Sajnos innen sem kaptunk választ.

**Pályázati források**

2017-ben két nyertes EFOP- s pályázatunk volt.

Az EFOP-1.3.5-16-2016-00042 azonosító számú projektet a Fehér Gyűrű Egyesület a helyi közösségek fejlesztéséért a kiskörei és a mogyorósbányai önkormányzattal közösen végzi 2017.03.01-től 2020.03.01-ig. A hároméves időszakra a pályázat résztvevői 24.990.292.- forint vissza nem térítendő támogatásban részesültek. A projekt befejeződött. Most készülnek a beszámolók, amelyek a kialakult járvány helyzet miatt csúsznak.

Az EFOP-1.3.7-17-2017-00039 azonosító számú pályázatunk az egyházak és a civil szervezetek közösségfejlesztő tevékenységeinek bővítésére került kiírásra, amely 2018.01.01-től 2021.12.31-ig tart, amit a négy év alatt a szekszárdi református egyházzal közösen fogunk megvalósítani. 49.926.000.- Ft vissza nem térítendő támogatásban részesültek az ebben a pályázatban résztvevő szervezetek.

2019-ban mindkét pályázat időarányosan megvalósult, az elszámolások és jelentések időben elkészültek és leadásra kerültek. A pénzügyi jelentés tartalmazza a kapott és a felhasznált összegeket.

2019-ben-ben a VSE-vel és még öt VSE tagszervezettel közösen beadott pályázatunk kedvező elbírálásba részesült (Belgium, Málta, Horvátország, Portugália) Az egyesületünkre eső támogatási összeg 43 ezer €, melyből az egyesület önrésze 20%. Előlegként 20 ezer Euró került átutalásra.A projekt időtartama 14 hónap, jelenleg is folyik a munka, de a járvány miatt az interjúk és az utazások elmaradtak, valószínű ez a projekt is csúszni fog.

**Közérdekű és szakmai tevékenységek**

Úgy gondoljuk, hogy egyesületünk mindent megtesz annak érdekében, hogy stabil anyagi hátteret tudjon biztosítani az áldozatoknak nyújtandó minél szélesebb körű szolgáltatások nyújtásához, és ehhez folyamatosan keresünk támogatókat.

„ Európa-szerte számos modell létezik az áldozatsegítő szervezetek támogatására, azonban az mindenütt látható, hogy az áldozatok érdekei azokban az országokban jutnak leginkább érvényre, ahol az állam jelentősen támogatja az áldozatokkal foglalkozó civil szervezeteket.

Egyesületünk csak ritkán, elvégez felkérés alapján bizonyos feladatokat az 532/2013. (XII. 30.) számú Kormányhatározatból adódóan, egyedi kérelmek elvégzésére.

Továbbra is tartottunk előadásokat, tájékoztatókat a rendőr-főkapitányságok által szervezett rendezvényeken, illetve Budapesten az ÁSZER rendezvényeken, ahol az egyesületünk tevékenységén túl tájékoztatást adtunk az európai civil szervezetek által nyújtott segítségről. Ezt továbbra is fontosnak tartjuk, mivel igen sok magyar állampolgár dolgozik külföldön és ott is válhatnak bűncselekmény áldozatává.

Ismételten tájékoztató előadást tartottunk a magyarországi áldozatsegítés lehetőségeiről a végzett rendőrtisztek parancsnoki felkészítése során az adyligeti rendészeti iskolában. Új feladatként jelentkezett 2019-ben a katonai rendészet megalakulása, amiben mi is feladatot kaptunk az ORFK-tól, 2 hónapig heti 4 alkalommal 20 fő képzését végezte egyesületünk, Kovács Pál alelnök úr vezetésével.

A védett házakban elhelyezett családok esetében továbbra is egyesületünk látja el az összekötő szerepet az ott lévő gyermekek és az iskolák között, de rajtunk keresztül tudnak levelezni egymással, a rokonság tagjaival is. 5 család, 16 fő került elhelyezésre.

Egyesületünk a 2019-es évben is fontosnak tartotta a más intézményekkel, szervezetekkel való partneri együttműködést.

* A civil szervezetek közül idén is aktív kapcsolatban álltunk a Patent Egyesülettel, a Partners Hungary Alapítvánnyal. Ismét együttműködünk az átalakult Cordélia Alapítvánnyal, akiknek munkatársai szupervíziós képzést biztosítanak pszichológus és mentálhigiénés munkatársainknak.

Továbbá segítséget nyújtottak/nyújtanak azon ügyfeleink számára, akiknek terápiás támogatásra van szükségük.

* 2019-ben képzéseket tartottunk az V. kerületben, a IX. kerületben, a zuglói iskolában, a XIV. kerületben különböző témákban és különböző szakterületek munkatársainak. családterápia, szociális munkásoknak, a máltai szeretetszolgálat munkatársainak Gyöngyösön és Kunhegyesen.

A tematikus szakmai napok a kríziskezelés módjait, lehetőségeit járták körül. A gyakorlatok megosztása, a tematikus workshopok, az interaktív tudásmegosztás egyaránt eszköze volt a találkozóknak. Célunk az ismerkedés, a kapcsolatépítés, a tudásmegosztás volt.

Reméljük a későbbi munkájuk során, illetve a szemléletükbe beépítve tudnak majd hasznosítani.

* Az állami szervezetek közül továbbra is kiemelkedő partneri- szakmai kapcsolatban állunk a VIII. Kerületi Kapitánysággal, a XV. Kerületi hivatal Gyámügyi Osztályával. A bűncselekmények áldozatai segítése kapcsán számtalan esetben adtunk- kaptunk hatékony és gyors segítséget ezen intézményektől.
* A fővárosban működő ÁSZER-ek közül rendszeresen veszünk részt az óbudai, a kőbányai, a zuglói és a józsefvárosi rendezvényeken.

Továbbra is jó az együttműködés a fővárosi és vidéki családsegítő szolgálatokkal- közös ügyfeleink érdekében.

Továbbra is aktív kapcsolatban állunk a védett házakkal (idén is menekítettünk hozzájuk áldozatokat), továbbá a családok átmeneti otthonaival és a hajléktalan szállókkal.

Ebben az évben bővültek a szolgáltatásaink a krízisintervenciós ülések tekintetében.

Együttműködésben más szervezetekkel, több klienst is tudtunk továbbítani a megfelelő helyre (pl. terápiába).

Az egyesületen belüli családterápiás konzultációk száma is nőtt, valamint a telefonos segítségnyújtásé is.

Az utóbbi években nagymértékben nőtt a családon belüli erőszak áldozatainak száma, akik irodáinkhoz fordulnak segítségért. A részükre nyújtott szolgáltatásaink:

 **Gyerekek számára nyújtott szolgáltatások,**

Az esetek nagy százalékában a hozzánk kerülő gyermekek alapproblémája a szülők közötti korábbi bántalmazó (verbális, fizikális) kapcsolatból fakadt. Ezen kívül megfordultak nálunk több szexuális abúzuson átesett gyermek is. Sok esetben a szülő erőszakos halála utáni komplikált gyászban kerestek fel minket. Illetve egy esetben közúti baleset vétlen áldozatának hozzátartozója volt a kliensünk.

**Felnőtt klienseknek nyújtott szolgáltatások**

Főleg  családon belüli erőszak bántalmazott női áldozatának segítő beszélgetése, ill. gyászfeldolgozása

(közl. baleset  áldozatának hozzátartozója főként, ill. gyilkosság áldozatának rokonai)zajlott, valamint /közl.baleset áldozata / szülők, akik segítséget kértek, mert gyerekük a jelek szerint verbális bántalmazó kapcsolatban él.

Gyakori, hogy bántalmazott női áldozat esetén válás/gyerek elhelyezési per is ott van a háttérben, vagy az áldozat a válást vagy feljelentést a férj/élettárs ellen fontolgatja.

Férfi áldozatok - számuk nőtt: közlekedési baleset áldozata vagy halálos baleset áldozatának hozzátartozója, ekkor gyászfeldolgozás történt.

**Nemzetközi kapcsolataink**

2019-ben is aktívan részt vettünk az európai civil szervezetekkel való együttműködésbe.

A Victim Support Europe (VSE) elnökségébe 2017. május. 19-én beválasztott egyesületi tagunk Dr. Veisz Gábor igen aktív munkát végzett. 2019. évben elnökségi tagként, illetve ahhoz kapcsolódóan az alábbi tevékenységekben vett részt:

1. **VSE elnökségi ülés, Brüsszel (2019. március 11-12.)**

Az év első elnökségi ülésére Brüsszelben került sor. Fő témák voltak az előző évi munka és a 2019. évi munka- és programterv áttekintése, az éves konferencia tervezése, programjának véglegesítése.

1. **A „Hableány” hajó tragédiája**

A 2019. május 29-i, tragikus kimenetelű budapesti hajóbalesetet követően a VSE-n keresztül részt vettem a koordinációban, aminek eredményeként a Fehér Gyűrű Egyesület is be tudott kapcsolódni az ellátásba, angol nyelvű pszichológiai segítségnyújtás felajánlásával. Ezt végül csak a magyar hajósok vették igénybe.

1. **VSE éves konferencia és közgyűlés, Strassburg (2019. június 11-14.)**

A VSE éves konferenciájának (<https://2019.vse-conference.eu/>) 2019-ben az Európai Parlament strassburgi épülete adott otthont, fővédnöke Emmanuel Macron francia elnök volt. A konferencia fő témája, mottója az áldozatok felépülése és az ahhoz vezető utak voltak (Victim Recovery: A Road of Many Routes). A konferencia egyik paneljén (What are the New Approaches to Justice – Melyek az igazságszolgáltatás új megközelítési módjai) levezető elnöki szerepet töltöttem be. Emellett a GDPR rendelet áldozatsegítő szervezetekre gyakorolt hatásáról szóló fórumon szóltam hozzá a vitához, aminek köszönhetően később megbízást kaptam a VSE elnökétől az egyesület GDPR-ral kapcsolatos álláspontjának kidolgozásában való részvételre.

1. **GDPR munkacsoport ülés, Brüsszel (2019. július 22.)**

A GDPR rendelet kihívások elé állította az EU-s tagállamokban működő áldozatsegítő szervezeteket is. A különböző országokban különféleképpen értelmezték a rendelet szabályait. Annak érdekében, hogy a VSE segítsen egységes értelmezési keretet kialakítani, egy munkaanyag előkészítésébe kezdtünk ebben a témában. Ennek legfontosabb pontjait beszéltük meg ezen alkalommal.

1. **VSE elnökségi ülés, Brüsszel (2019. szeptember 16-17.)**

A 2 napos elnökségi ülés a megszokott napirendi pontokon (előző ülések jegyzőkönyvének hitelesítése, eseménynaptár, pénzügyi áttekintés) túl foglalkozott az őszi konferencia programjával, a

készülő kárenyhítési anyaggal, a 2020-as éves konferencia és az egyesület működési támogatásának kérdésével.

1. **VSE konferencia és közgyűlés, Brüsszel (2019. november 19-20.)**

A hagyományos év végi konferencia és közgyűlés Brüsszelben megtartásra került, ezen itthoni munkahelyi elfoglaltságaim miatt nem tudtam részt venni.

 Részt vetek munkatársaink a brüsszeli, a Liszaboni, a Strasburgi és Vicenzai konferenciákon, elnökségi üléseken.

**Statisztikák**

2019-ben 2.079 fő kereste fel irodáinkat, akik közül 36 fő részére adtunk egyszeri anyagi támogatást, 866e.- Ft összegben, 46 fő külföldi személy fordult hozzánk segítségért és 3 főnek adtuk 150e.-Ft segélyt, 5 családot helyeztünk el védett házakba.

Egy-egy irodánkat éves átlagban 160 fő/év kereste fel.

241 alkalommal tartottunk tájékoztató előadásokat, ahol 8 737 fő vett részt.

18 ügyben kaptunk felkérést, illetve megbízást, olyan személyek részéről, akik bűncselekmények áldozatai voltak, hogy lássuk el a jogi képviseletüket, amit a budapesti, győri és a szegedi irodánk jogászai láttak-látnak el, továbbá 9 fő közlekedési baleset áldozatai jogi képviseletét szintén irodánk végzi.

A pszichológusainknak továbbra is igen sok munkája van. 2019-ben 72 fő vette igénybe segítségünket, 479 alkalommal.

Szükség esetén a pszichológusaink továbbra is utaznak a klienshez, ha az nem tud a központi irodánkba utazni.

Az irodáink továbbra is negyedévente rendszeresen adnak visszajelzést munkájukról, küldik az irodáik statisztikai adatait a végzett munkáról és az ügyfélforgalomról.

A legtöbb ügyfél a budapesti irodát kereste fel, összesen 577 fő.

A legtöbb ügyfél a következő irodáink szolgáltatásait vették igénybe:

Ózd 339 fő

Békéscsaba 261 fő

Szekszárd 221 fő

Siófok 179 fő

Szeged 157 fő

Továbbra is a szekszárdi és a siófoki irodában volt saját munkatársunk, akik napi 4 órában dolgoztak. A többi irodában részben önkéntesek, részben tiszteletdíjasok tevékenykedtek, akik heti néhány órában tartottak ügyeletet.

2019-ben ismét megnyitottuk a hatvani irodát, heti 3 órában van nyitva.

Az ügyfélforgalmunk alakulása a 10 bezárt iroda ellenére is hasonló ügyfélszámmal találkozott, mint az előző évben.

Ez magasabb volt, mint az állami áldozatsegítő szolgálatok ügyfélforgalma.

Az állami áldozatsegítő szervezet rendszerében tapasztalható ügyfélforgalom, ahol nagyon nagymérvű a csökkenés, ennek volt köszönhető, hogy ez év március 1-el megszüntették ezeket az irodákat.

**2020. évi terveink**

Sajnos még a mai napig nem tudjuk, milyen nagyságrendű támogatásra számíthatunk, ez nagyban meghatározza működésünket. Mindent megteszünk azért, hogy az áldozatok részére biztosítsuk az eddigi szolgáltatásainkat.

A támogatási rendszerben történt tavalyi változás, reméljük ebben az évben révbe ér, és megkapjuk a működéshez szükséges támogatásokat.

Amennyiben a beadott kérelmeink a megadott összegben elfogadásra kerülnek, úgy az éves működésünk biztosított lesz. A korábbi támogatóink közül az OTP Bank, a Szerencsejáték Nonprofit Kft és Groupama Biztosító már át is utalta a korábbi összegű támogatásaikat.

**Terveink**

* az Egyesület szolgáltatásainak bővítése (elsősorban a jogi és pszichológiai szolgáltatásokra vonatkozóan, amelyben egyesületünk rugalmasan és hatékonyan tud közvetlenül közreműködni). Ennek feltétele az anyagi támogatás, mert újabb szakembereket kellene foglalkoztatni.
* Az egyesületi irodák szolgáltatásai azzal a sokrétűséggel bírnak, amelyek az európai áldozatsegítő sztenderdeknek megfelelnek. Így az állami rendszerből kiesett, áldozattá vált magyar és külföldi polgárok

megkaphatják azon szolgáltatásokat, amivel a másodlagos áldozattá válás megelőzhető és az áldozat pillanatnyi problémája megoldható.

**Hagyományos feladataink**

* a segítségért hozzánk forduló áldozatok támogatása, a másodlagos áldozattá válás megelőzése
* együttműködés az áldozatsegítést végző megyei kormány- hivatalokkal, az IM áldozatsegítő központjaival az ORFK-val, az OPSZ- szel,
* aktív részvétel az Európai Áldozatsegítő Szervezet munkájában (VSE)
* az oktatások, képzések folytatása
* a Nemzeti Bűnmegelőzési Tanács munkájában való aktív részvétel
* az egyesület honlapjának karbantartása, friss információkkal való feltöltése
* keresni a lehetőségeket a bezárt irodák újbóli megnyitására, vagy újabb településeken újak nyitása
* új pályázati lehetőségek keresése, és azokban való részvétel
* önkéntesek, tagok szervezése (ez évek óta visszatérő feladat, az eredmény nem kielégítő)
* kapcsolatok bővítése más áldozatsegítéssel foglalkozó civil szervezetekkel
* továbbra is erősíteni a kapcsolatokat a rendőrkapitányságokkal, önkormányzatokkal

Az egyesületnek az SZJA-ból felajánlott 1%-t, ami 197ezer Ft volt. Az összeget az alapító okiratban foglalt feladatokra, az irodák működésére, de elsősorban az áldozatok segélyezésére használta fel egyesületünk. Ezúton is köszönjük a támogatóknak a felajánlásukat és kérjük a jelenlévőket, hogy a környezetükben élőket is ösztönözzék arra, hogy az SZJA 1%-t ajánlják fel egyesületünk részére.

Az elnökség nevében megköszönöm az egyesület munkatársainak, az önkénteseknek az odaadó munkát, amit az áldozatok segítése érdekében tettek.

Bízom abban, hogy továbbra is ilyen lelkesedéssel, odaadással végzik majd a munkájukat. Reméljük, ennek is híre megy, és ez több segítő támogatót hoz az egyesületnek.

Az egyesület könyvelését, saját munkatársunk végzi.

Az egyesület munkájáról, aktuális híreiről, a közérdekű információkról az alábbi honlapon lehet tájékozódni: www.fehergyuru.eu

Mellékletek:

* pénzügyi beszámoló a 2019-as évről
* 2019. évről szóló közhasznúsági jelentés
* a FB jelentése
* 2020. évi pénzügyi terv
* szavazásról készült jegyzőkönyv

A 2019 évről szóló közhasznúsági jelentést, a 2019-es pénzügyi beszámolót, a 2020. évi pénzügyi tervet, az elnökség 2020. április 30.-i ülésén elfogadta és azt a Közgyűlésnek elfogadásra javasolja

A 2020. május 18-ig megküldött szavazólapok eredménye alapján a Közgyűlés határozatképes volt, a kiküldött 49 szavazólapból 36 érkezett vissza és ennek alapján a Közhasznúsági jelentést és a pénzügyi beszámoló a 2019-es évről, a 2020. évi pénzügyi terv és az FB jelentés elfogadottnak tekinthető.

Budapest 2020.05.20.

 Fügedi László

 elnök